KOMISIJOS REGLAMENTAS (EB) Nr. 794/2005
2005 m. gegužės 26 d.
iš dalies keičiantis Reglamentą (EB) Nr. 1973/2004, nustatantį išsamias Tarybos reglamento (EB) Nr. 1782/2003 nuostatų dėl to reglamento IV ir IVa antraštinėse dalyse numatytų paramos schemų ir atidėtos žemės naudojimo žaliavoms auginti taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 145 straipsnio c punktą ir į jo 155 straipsnį,
kadangi:
(1)
Komisijos reglamento (EB) Nr. 1973/2004 (2) 10 straipsnyje numatytos pereinamojo laikotarpio priemonės 2005 metais sudarant selekcinių veislių, atitinkančių reikalavimus gauti specialią priemoką už kietųjų kviečių kokybę, sąrašą. Patirtis rodo, kad minėto straipsnio 2 dalyje numatytas pereinamojo laikotarpio priemones kai kurioms valstybėms narėms taip pat reikėtų taikyti 2006 metais.
(2)
Nukrypstant nuo šios dalies pirmos pastraipos, Reglamento (EB) Nr. 1973/2004 15 straipsnio 1 dalies antroje pastraipoje numatyta, kad valstybės narės gali leisti auginti riešutynuose kitus nei riešutmedžiai medžius su sąlyga, kad jų skaičius neviršytų 10 % 3 dalyje nurodyto mažiausio medžių skaičiaus viename hektare. Šios nuostatos taikymas sukėlė įvairių interpretacijų. Todėl reikėtų paaiškinti šios nuostatos svarbą atsižvelgiant į valstybių narių riešutynų ypatumus, patikslinant, kad ši 10 % riba taikoma arba mažiausiam riešutmedžių skaičiui viename hektare, arba minėtame riešutyne jau pasodintų riešutmedžių skaičiui.
(3)
Todėl Reglamentas (EB) Nr. 1973/2004 turėtų būti atitinkamai iš dalies pakeistas.
(4)
Kadangi Reglamentas (EB) Nr. 1973/2004 taikomas nuo 2005 m. sausio 1 d., minėtą pakeitimą reikėtų taip pat taikyti nuo tos datos.
(5)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1973/2004 iš dalies keičiamas taip:
1)
10 straipsnyje įterpiama ši dalis:
„4. Valstybės narės gali nuspręsti sudaryti selekcinių veislių, atitinkančių reikalavimus gauti specialią priemoką už kietųjų kviečių kokybę, sąrašą 2006 metams vadovaudamosi 2 dalyje numatyta tvarka ne vėliau kaip iki 2005 m. spalio 1 d žieminėms veislėms ir ne vėliau kaip iki 2005 m. gruodžio 31 d. pavasarinėms veislėms.“.
2)
15 straipsnio 1 dalies antra pastraipa pakeičiama šiuo tekstu:
„Nukrypdamos nuo pirmos pastraipos ir nepažeisdamos 4 dalies nuostatų valstybės narės gali leisti auginti riešutynuose kitus nei riešutmedžiai medžius su sąlyga, kad jų skaičius neviršytų 10 % 3 dalyje nurodyto mažiausio medžių skaičiaus viename riešutyno hektare arba jau pasodintų riešutyne riešutmedžių skaičiaus, kaip pasirenka valstybė narė. Be to, valstybės narės gali leisti auginti ir kaštonų medžius, jeigu užtikrinamas 3 dalyje nurodytas reikalavimus atitinkančių riešutmedžių skaičius“.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
1 straipsnio 2 dalis taikoma nuo 2005 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gegužės 26 d.